
Icăi, o prietenă bună, de încredere, care nu dezamăgește niciodată și cu care chiar te poți distra 

Mulțumesc! Întotdeauna mă pot baza pe tine că îmi vei spune adevărul și nu vei încerca să îndulcești pilula.

Din când în când, câteva raze de soare răzlețe reușeau să străpungă cerul cenușiu preț de câteva clipe, pentru a se reflecta mai apoi în sticla ferestrei largi, orbindu-l astfel pe Jose. Vântul nu părea să fie la fel de puternic precum fusese cu o zi înainte, așa că, spre deosebire de altă dată, tânărul bărbat de douăzeci și patru de ani găsea o oarecare plăcere în munca sa. 

În dimineața aceea, plutind în briza ușoară deasupra orașului, pe platforma pe care o folosea pentru spălatul ferestrelor, bărbatul se putea crede regele lumii. Ori de câte ori Jose își arunca privirile în jos, la nivelul străzii, avea impresia că ceilalți muritori se asemănau unor furnici ce alergau de colo colo. 

Cu o zi în urmă, omul avusese senzația că nu era decât o frunză prinsă în vârtejul vântului și își blestemase atât slujba, cât și dorința lui de a face așa ceva. Acum, totul părea destul de diferit. 

Mulțumit de sine însuși și de munca sa, Jose începu să fluiere în ritmul cântecului ce susura prin căștile pe care le avea la urechi. 

Tânărul bărbat câștiga suma fantastică de douăzeci și doi de dolari pe oră, în fond. El însuși era primul care să recunoască faptul că, de fapt, câștiga mult mai mult decât unii dintre prietenii săi. Aceștia asudau într-o fabrică neaerisită aproape zece ore pe zi pentru doar puțin mai mult decât jumătate din ceea ce câștiga el. 

Jose știa că avea noroc în slujba aleasă, chiar dacă mai bodogănea el din când în când. Dar, în fond, cine nu se plângea de munca sa? Doar era în natura omului să găsească ceva de care să se plângă în orice. Cu cât oamenii aveau mai mult, cu atât se lamentau mai tare. 

Pritocindu-și norocul îl motivă pe Jose să depună și mai mult efort în munca pe care o făcea, bărbatul ridicându-se pe vârfuri pentru a ajunge și mai sus, pentru ca mai apoi să își flexeze genunchii pentru a acoperi cât mai mult din panoul de sticlă. Dacă l-ar fi privit cineva de la depărtare, ar fi crezut că omul își pierduse mințile. Mișcările sale haotice aduceau cu un balet dubios. 

Cu toate acestea, în afara unui pescăruș, nimeni nu era martor la munca sa plină de zel. Pasărea cloncăni și apoi strigă din cauza confuziei ocazionate de spectacolul ciudat, dar bărbatul nu o auzi peste explozia rapului care îi urla în urechi. Cu un ultim strigăt dezgustat, pescărușul trase concluzia că ar fi fost mult mai bine să caute ceva de mâncare, așa că părăsi scena. 

Gândul la cei douăzeci și doi de dolari pe oră îi dădu lui Jose  puterea să termine și fereastra aceea. După aceea, bărbatul își puse mâinile pe șolduri mai întâi, iar mai apoi răsuflă adânc. 

La naiba dacă nu merita el banii aceia. Suprafața acelor panouri de sticlă puteau să hăituiască sufletul omului, iar el era cel ce trebuia să le facă să strălucească. De fapt, bărbatul nu își mai putea permite să primească o altă plângere. Resursele umane îi dăduseră deja o notificare scrisă după dezastrul pe care îl avusese cu unul dintre clienți luna trecută. 

Omul inspiră și expiră de câteva ori, ia mai apoi își aruncă ochii spre cadranul ceasului. Ecranul acestuia îl anunță că era timpul pentru a lua prânzul, așa că Jose se așeză pe platformă, încrucișându-și picioarele sub el, iar mai apoi scoase un sandviș mare din rucsacul său. 

Tânărul bărbat își despachetă sandvișul și îl mirosi. Da, chiar că reușise să obțină combinația perfectă atunci când îl crease în dimineața aceea, iar acel lucru nu era chiar așa de rău pentru băiatul mamei, după cum îl numise mironosița aceea de Isabel. 

Jose se despărțise de Isabel de mai bine de un an, dar aceasta nu însemna că bărbatul uitase toate lucrurile dureroase pe care femeia i le aruncase în față. Unele chestii rămân întipărite în mintea unui om mult timp după data lor de expirare. Ori de câte ori se întâmpla ceva neplăcut, cuvintele lui Isabel îi apăreau imediat în minte. 

Și totuși, tânărul bărbat deja dăduse peste femeia visurilor sale, așa că Isabel aparținea trecutului. El chiar se hotărâse să o ceară pe acea femeie în căsătorie. 

Alicia nu își bătea joc de el și nu încerca să-l facă de râsul curcilor. Jose nu așteptase altceva decât să primească salariul pentru a o invita într-un loc mai deosebit pentru a o cere de soție. Iar ziua aceea tocmai venise. Era ziua de plată. 

Jose își șterse degetele de pantalonii de traning și își scoase telefonul. Bărbatul își verifică contul bancar, iar când ochii îi căzură peste depozitul făcut în acea dimineață, zâmbi. Oh, da, venise și ziua aceea. 

Abia aștepta să vadă surpriza Aliciei când aceasta va da cu ochii de localul pe care el îl alesese. Jose deja făcuse rezervări la unul dintre cele mai selecte restaurante din Toronto, iar un inel bine gândit îl aștepta acasă. Mai trebuia doar să cumpere niște flori, iar seara aceea urma să dea tonul restului vieții sale. 

Pentru a se asigura că absolut nimic nu îi va împiedica planurile, bărbatul îi trimise prietenei sale un mesaj: Nu uita, la ora șase la punctul nostru de întâlnire. 

Jose nu trebui să aștepte prea mult pentru a primi răspunsul ei. Când ochii lui dădură de șirul de oxoxoxox afișat pe ecran, bărbatul izbucni în râs. Fetele se dovedeau așa de prostuțe uneori. 

Jose înghiți niște apă și puse pachetul de la sandviș înapoi în rucsac. Cu un oftat de satisfacție, bărbatul manevră platforma spre următorul set de ferestre și începu să le șteargă.

Ar fi fost amuzant dacă, măcar, ar fi putut vedea ce se petrecea dincolo de geam. Cu toate acestea, sticla întunecată nu îi permitea să zărească absolut nimic din ceea ce se petrecea la acele etaje. Bărbatul ridică din umeri cu indiferență. 

Cel puțin putea să-și imagineze ce urma să se întâmple în seara aceea când îi va pune iubitei sale întrebarea. Jose avea o imaginație bună și știa el că Alicia va fi atât de fericită că va plânge și îl va săruta. La acel gând, un surâs larg îi răsări pe buze. 

Când durerea ascuțită îi străpunse inima, Jose strigă, dar nimeni nu îi putu auzi strigătul peste zgomotul traficului de mai jos din stradă. Preț de o clipă, nevenindu-i să creadă ce i se întâmpla, tânărul bărbat se întrebă cu uimire dacă nu cumva suferea de un atac de cord, chiar dacă acel gând părea prea ieșit din comun. 

Mai apoi, omul se prăbuși în spate și, cu un ultim gând conștient, încercă să se agațe de bara de siguranță pentru a se menține pe platformă, dar nu reuși să o prindă. Senzația zborului peste bara platformei îi copleși tânărului creierul, care încă mai trimitea mesaje de-a lungul sinapselor, chiar dacă un glonte bine bătușit deja îi oprise inima. 

Fără viață, bărbatul atârna în harnașamentul de siguranță, la mila vântului blând. Cerul devenise și mai cenușiu, iar vântul începu să se întețească ușor, dar Jose era deja prea departe de planul material pentru a mai simți ceva. 

Mirosul de cafea stătută atârna în aer, gâdilându-i nările, iar Mark își încreți nasul cu dezgust. Cineva ar fi trebuit să golească cafetiera și să pregătească niște cafea proaspătă.

Mark își aruncă ochii în jur prin birou cu o privire critică, iar inima i se chirci la priveliștea care îl întâmpină. Mda, trebuia să facă ceva în legătură cu acea încăpere și cât mai curând. Leah MacKay, locotenentul, urma să revină înapoi la muncă în aproximativ o săptămână și îi va lua pielea de pe el pentru că lăsase biroul ei să ajungă în acea stare jalnică. 

Adevărul era că abilitățile lui Mark de a face curat erau vai și amar. Niciodată nu vedea nimic în jur dacă altcineva nu îi răsufla în ceafă. Doar atunci, ochii bărbatului începeau să zărească ceea ce nu era la locul lui. 

Leah își lăsase biroul și echipa de detectivi în grija lui Mark pentru perioada de două săptămâni în care ea își petrecea luna de miere în afara orașului Toronto. Femeia nu îi dăduse prea multe instrucțiuni, dar, cu toate acestea, era clar subînțeles că nici nu se punea problema ca Mark să îi distrugă biroul cât era ea plecată. 

Oricum, mai am câteva zile până ce va trebui să îmi fac griji, își strânse Mark buzele pentru câteva clipe. După aceea, nemulțumit de prospectul de a pune biroul la punct, bărbatul își aruncă pixul pe masă și își întoarse ochii către fereastră. 

Cu chipul încruntat, detectivul privi bucata de orizont vizibilă prin sticla ferestrei, iar colțurile gurii i se curbară în jos. Cenușiul cerului îi înrăutățea starea de spirit și mai mult, chiar dacă nu crezuse că așa ceva ar fi fost posibil. 

Mark contemplă pata de cenușiu preț de câteva minute, iar mai apoi ridică din umeri. Albastru sau gri, era același lucru pentru el. Cel puțin, nu ningea și nu ploua. 

Bărbatul se săturase de-a binelea să facă față elementelor vremii în fiecare zi. Iarna aceea păruse mult mai lungă în acel an. În consecință, Mark deja ajunsese la capătul răbdării, ceea ce era cu adevărat interesant. Bărbatul își petrecuse cea mai mare parte a vieții în provincia Quebec, în fond. 

Să-și dezăpezească mașina în fiecare dimineață timp de o săptămână îl lăsase complet descurajat. Chiar și în timpul nopții Mark visa nenorocita aceea de lopată, astfel neavând parte de o noapte bună de somn. 

Umbrele de sub ochii lui deveniseră din ce în ce mai întunecate în ultima vreme, iar detectivul, ori de câte ori dădea cu ochii de reflecția sa în oglindă, avea senzația că se transformase într-un raton.

Dar în ciuda a toate acestea, mai exista speranță. O speranță îndepărtată, dar primăvara se simțea în aer. Sau, cel puțin, asta simțise el pe drumul său spre secție în dimineața aceea. 

Cu câteva luni în urmă, inima i-ar fi cântat de bucurie la cea mai mică rază de soare. Mark s-ar fi gândit să iasă în sfârșit undeva, într-un parc sau o tavernă, pentru a bea o bere pe o terasă, umplându-și plămânii cu aerul rece al anotimpului. Acum, berea suna destul de bine, dar omul nu reușea să se entuziasmeze suficient pentru a merge undeva. 

De când îl părăsise Jen, Mark se se scufundase într-o depresie întunecată. Bărbatul crezuse că relația lor de aproape trei ani însemnase ceva și pentru femeie, numai pentru a descoperi că se mințise singur, probabil datorită unei imaginații prea bogate. 

Femeia l-a ținut pe Mark agățat suficient de mult până ce a dat de ceva mai bun. Mark nu avea nici cea mai mică șansă să intre în competiție cu un portofoliu de șapte cifre. Cecul lui de salariu abia dacă se târa undeva departe în urmă. 

Sătul de introspecții, Mark își aruncă ochii la ceas și se strâmbă. Era abia ora unsprezece. Prânzul nu ar fi reprezentat o scuză legitimă pentru a părăsi biroul, mai ales că deja își luase o pauză de cafea cu numai treizeci de minute în urmă. Cu toate aestea, avea senzația că nu avea suficient aer să respire, simțindu-se prizonier în acea încăpere. Trebuia neapărat să iasă de acolo. 

Mark știa că ar fi trebuit să citească măcar câteva rapoarte, dar nu avea deloc chef să deschidă acele dosarele. De altfel, Anna și Josh își dovediseră eficiența în trecut cu vârf și îndesat, așa că Mark se îndoia că ar fi fost necesar să-i supervizeze pe cei doi detectivi în acel moment. Oricum, nimic nu i se părea suficient de urgent pentru ca să se scuture de pasivitatea sa, așa că bărbatul continuă să se bălăcească în propria sa melancolie. 

Detectivul se lăsă mai pe spate în scaun, iar apoi își propti picioarele pe marginea biroului, fericit că Leah nu era prezentă acolo pentru a-l face fărâmițe cu limba ei ascuțită. Bărbatul închise ochii, gândindu-se că, cel puțin, și-ar fi putut permite să moțăie vreo ora sau un pic mai mult. Oricum, nimeni nu ar fi intrat în birou fără a bate la ușă mai întâi, așa că, dacă ar fi venit cineva, ar fi avut timpul să își coboare picioarele la podea.  

Mark adormi cu mâinile împreunate peste stomac, mulțumit că zgomotul din sala detectivilor nu trecea prin pereți pentru a-l deranja. Fără să își dea seama, bărbatul fluiera printr-una din nări de fiecare dată când expira, sunetul ținându-i companie bâzâitului din surdină ce venea de la computer. 

Visele agitate îi aduseră o încruntare pe chip. Din când în când, o grimasă îi trăgea în jos de colțurile gurii și degetele îi zvâcneau. Colțurile ochilor i se încrețiră, iar liniile de pe frunte i se adânciră, în timp ce sprâncenele i se adunară deasupra nasului.

Cineva ciocăni la ușă cu entuziasm, iar telefonul său mobil sună în același timp, făcându-l să tresară. Mark se trezi sărind în sus, lovindu-și cotul de muchia mesei din cauza aceasta. O secundă după aceea, piciorul său drept se prinse de colțul de sus de sub masă pentru câteva clipe. 

Mark trase tare de picior și își suci glezna. Omul icni, iar picioarele îi aterizară cu zgomot pe podea. Corpul i se aplecă în față și abia reuși să evite marginea mesei cu fruntea. Bărbatul se chinui să își păstreze echilibrul, strivind sub limbă câteva cuvinte bine alese. 

Atât ciocănitul, cât și soneria telefonului, continuară să se facă auzite și Mark se strâmbă. Își trecu la repezeală degetele prin păr pentru a-și pune părul ciufulit în oarecare ordine, iar mai apoi își netezi hainele cu gesturi grăbite. 

— Intră, strigă el pentru a se face auzit peste zgomotul făcut de soneria telefonului, iar apoi înșfăcă aparatul de pe birou să vadă cine îl căuta. 

Ușa se deschise doar pe jumătate, iar Anna, cu ochii mari, își introduse capul prin deschizătură, semn că nu știa la ce se putea aștepta din partea lui. 

Lui Mark îi trebuise destul de mult timp ca să răspundă. Mai mult decât atât, zgomotele înăbușite ce veneau din încăpere nu se dovediseră prea încurajatoare pentru tânăra polițistă. 

Mark îi făcu semn să intre în birou cu un gest neglijent, în același timp verificând ecranul telefonului său pentru a vedea identitatea persoanei care suna. Pe mutește, detectivul o invită pe Anna să ia loc pe scaunul de vizavi de el, iar apoi răspunse la telefon. 

— Care e treaba, Victor? lătră detectivul cu supărare, numai pentru a se încrunta o clipă după aceea. 

Omul sperase să nu se dea de gol că toată tărășenia aceea îl scosese din sărite. 

Pentru a nu-l deranja pe Mark, Anna închise ușa încetișor, iar mai apoi se așeză într-unul din scaunele de vizavi de el. Femeia își împreună mâinile în poală, așteptând cu răbdare ca detectivul să își încheie discuția sa telefonică. 

Toată lumea din secția de poliție îl cunoștea pe Victor sau știa despre el. Omul ajunsese sursa unor știri fierbinți după ce reușise să supraviețuiască în urma a trei atentate sălbatice la viața sa, iar mulți dintre ofițerii de poliție îl declaraseră erou. 

Anna avusese șansa de a petrece timp în compania bărbatului în trecut, iar Victor o impresionase cu atitudinea sa indiferentă față de ceea ce gândeau ceilalți oameni despre el. Acesta se vădise a fi un noncomformist, cu o inteligență peste medie. Codul lui moral o atrăsese pe femeie și mai mult. Bărbatul trăia după un set de reguli proprii, extrem de stricte. 

— Da, Leah se va întoarce săptămâna viitoare, dădu Mark din cap, răspunzându-i lui Victor la o întrebare, pentru ca mai apoi să continue să îl asculte cu atenție. 

Când ochii detectivului se rotunjiră, iar buzele i se desfăcură din cauza surprizei, Anna înșelese că subiectul de discuție era ceva serios. 

— Da, desigur, voi face investigații. Nu, nu putem aștepta până se întoarce Leah, își scutură Mark capul, strângându-și buzele cu hotărâre. 

O cută adâncă se formă între sprâncenele omului, iar acesta își aplecă capul spre dreapta, ascultând în continuare cu atenție la ceea ce i se spunea. 

— Bine, atunci, spuse Mark, aruncându-și privirea spre ceasul de la mână. Presupun că pot ajunge acolo în jumătate de oră, dacă vrei, continuă el după aceea. 

Mark mai ascultă câteva momente, iar apoi aprobă dând din cap. 

— Bun, atunci ne vedem la tine acasă. Da, vin și cu Anna și Josh, își asigură el prietenul. Ne vedem curând, amice, spuse Mark, terminându-și conversația telefonică. 

— Mergem undeva? îl întrebă Anna, iar sprâncenele i se ridicară sus pe frunte. 

Sângele îi alerga prin vene rapid din cauza excitării. Știa ea că un caz alături de Victor ar fi putut fi descris oricum, dar în nici un caz plictisitor. 

— Da, cred că tocmai am făcut rost de un caz, îi explică Mark gânditor. Spune-i lui Josh că trebuie și el să vină. Oricum, Victor a făcut unele aluzii cum că ne-ar aștepta cu prânzul și doar știi că Liliana chiar știe să gătească bine, îi făcu detectivul cu ochiul colegei sale. 

Femeia izbucni în râs și își scutură capul. 

— Asta, știu într-adevăr, se arată ea de acord cu cuvintele lui, iar mai apoi se ridică de pe scaun și se îndreptă spre ușă. 

— Ah, ce doreai? o opri Mark, amintindu-și că femeia venise să îi vorbească. 

— Oh, nimic deosebit, își flutură Anna degetele cu nonșalanță. Josh și eu ne gândeam să mergem să luăm prânzul și voiam să te invităm și pe tine, ridică ea din umeri. 

— Aha, bine atunci, aprobă Mark cu o mișcare a capului, privind-o mai apoi pe femeie părăsind încăperea. 

Și pentru asta, aproape că m-am mutilat, mârâi el după ce Anna dispăru pe ușă, iar mai apoi lovi masa cu pumnul. 

Cu toate acestea, gândul unui prânz zdravăn îl făcu pe Mark să uite de incidentul respectiv și de faptul că aproape se rănise. 

— Hei, bună, îi salută Victor pe detectivi cu efuziune, iar mai apoi, cu un gest larg, îi invită să intre în casă. A trecut ceva vreme, se gândi el să adauge după ce închise ușa în spatele lor.  

— Ei, nu chiar atât de multă vreme, îi răspunse Anna, fluturându-și degetele pentru a-i îndepărta cuvintele. Doar ce ne-am văzut la nunta lui Leah, numai acum trei săptămâni, îl corectă ea pe bărbat pe un ton jucăuș, iar un zâmbet îi curbă linia buzelor. 

— Asta așa e, ne-am văzut, se arătă Victor de acord cu ea. Eu vorbeam despre venirea voastră la mine acasă, îi explică el. Chiar a trecut ceva vreme de când ați fost aici ultima oară.

— Cred că a fost în septembrie, remarcă Josh cu un surâs. Era aniversarea ta, sublinie bărbatul, iar Victor dădu din cap, conducându-i spre camera de zi. 

— V-aș invita afară, dar este cam rece și nu cred că v-ați simți prea bine, le surâse el detectivilor. 

— Este Liliana acasă? se interesă Mark, sperând că măcar va putea obține ceva de mâncare în timpul acelei vizite, așa cum îi promisese Victor. 

Menționase Victor ceva despre mâncare, dar detectivul nu prea avea încredere în prietenul său în ceea ce privea acel subiect. 

Liliana așeza întotdeauna ceva delicios pe masă pentru vizitatori. Victor, însă, nu era atât de politicos. Omul adoptase noi obiceiuri din momentul în care pășise pe pământ canadian și uitase tot ce învățase, probabil, pe când era copil în casa părinților săi. 

Detectivii se puteau aștepta la orice din partea lui. Ideea lui de a le oferi prânzul putea să însemne să le ofere niște cipsuri și bere, chiar dacă berea le era interzisă detectivilor în mijlocul zilei de muncă. 

— Se va întoarce acasă curând, dădu Victor din mână, fără nici un fel de griji, după ce își aruncă ochii la ceasul de la mână. Avea de făcut vreo câteva curse, le explică el. Zilele acestea, nu prea are multe zile libere, așa că înghesuie tot ce poate atunci când prinde una, continuă el ridicând din umeri. 

Nici unul dintre ei nu îl întrebă pe Victor de ce nu își ajuta soția cu acele curse. Detectivii ajunseseră să o cunoască pe Liliana bine până atunci și învățaseră că tinerei femei nu îi prea plăcea să i se știrbească independența numai pentru că devenise soție pentru a doua oară. Aceasta nu considera că avea nevoie de ajutorul soțului pentru absolut tot, ba din contră, se gândea că era destul de capabilă să se ocupe de propriile sale probleme de una singură. 

— Este prea devreme pentru o băutură tare, spuse Victor după ce oaspeții săi luară loc. În fine, ce părere aveți de niște cafea sau o băutură răcoritoare? îi întrebă el privind de la unul la celălalt.

— Ambele ar fi superb, admise Mark, oftând în surdină. 

Mâncarea nu părea să fie în meniu pe ziua aceea. Victor uitase complet că îi invitase la prânz în timpul conversației telefonice de mai devreme. 

— Ei bine, faceți-vă comozi, iar eu vin cu băuturile în câteva clipe. 

Mark își aruncă privirea prin cameră cu un ochi critic. Camera de zi nu se schimbase prea mult de când călcase el în acea casă pentru prima dată. 

Câteva nuanțe subtile aminteau de prezența unei femei în casă, dar Liliana nu făcuse prea multe schimbări în decor. Un joc uitat pe marginea unei mase mici îi reaminti de prezența copiilor sub acel acoperiș acum, iar o vază cu un buchet de flori colorate încălzea aerul auster al interiorului. 

Mark rânji când observă urma lăsată de glontele ce îi traversase brațul lui Victor pentru a se înfige în cadrul de lemn al peretului. Cum gazda lor tocmai se înapoia cu băuturile lor, detectivul se întoarse spre el. 

— Văd că tot mai e gaura aceea în cadrul de lemn, își înclină bărbatul capul spre perete. 

Victor surâse ironic și își scutură capul. 

— Păi, nu

